Domantas Razauskas

Domantas Razauskas (g. 1983 m. kovo 24 d. Vilnius) – Lietuvos dainų autorius ir atlikėjas, poetas, gitaristas, kompozitorius, radijo laidų vedėjas, nuo 2018 m. atlikėjų asociacijos AGATA Tarybos pirmininkas.

Ankstyvoji biografija 

Domantas gimė 1983 m. kovo 24 d. Vilniuje, vaikystėje mokėsi Antakalnio 22-oje, o baigė Viršuliškių vidurinę (buvusią 45-ą) mokyklą.

Vaikystėje ir paauglystėje mokėsi piešti pas dailininkę Vegą Vaičiūnaitę, lankė teatro studiją Lietuvos vaikų ir jaunimo centre. Paragintas literatūrologo doc. Regimanto Tamošaičio, 2001 m. įstojo į Vilniaus universitetą, Lietuvių filologijos specialybę. 2005 metais D. Razauskas atsisakė gintis diplominį darbą ir studijas metė.

2002–2004 m., studijų metu, D. Razauskas Filologijos fakultete gaivino senas tradicijas turintį renginį „Filologijos ruduo“. 2004 m. jis, kartu su bičiuliu Luku Miknevičiumi, suorganizavo jubiliejinį, 25-ąjį „Filologijos rudenį“, kuriame dalyvavo žymiausi Lietuvos literatūros veikėjai.

Nuo 2002 m. D. Razauskas savo kūrybą publikuoja meninės periodikos leidiniuose „Literatūra ir menas“, „Metai“, „Naujoji Romuva“, „Šiaurės Atėnai“ ir kt. Leidinyje „Literatūra ir Menas“, taip pat internetiniame dienraštyje „Bernardinai.lt“ D. Razauskas yra publikavęs kritinių ir apžvalginių straipsnių šiuolaikinės muzikos tematika, parengęs daugiau nei 100 LRT radijo laidų muzikinėmis temomis. 

Nuo 2003 m. aktyviai dalyvauja „Poezijos pavasario“ ir „Poetinio Druskininkų rudens“ festivaliuose, rengia autorinius vakarus Rašytojų klube. 2004 m. tapo „Poezijos pavasario“ nominacijos „Skaitymai per naktį“ laureatu.

Kaip atlikėjas viešai koncertuoja nuo 2002 metų. Diskografijoje - 5 autoriniai albumai, bendri kūrybiniai projektai su Lietuvos muzikantais, aktoriais, eilėraščių knyga, knyga dzenbudizmo tematika. 

2008 m. už muzikinę poetinę veiklą apdovanotas pirmuoju Vytauto Kernagio prizu – tarptautinio festivalio „Tai – aš“ metu jam buvo įteikta Vytauto Kernagio vardo gitara.

Nuo 2002 m. rūpinasi savo asmenine interneto svetaine Radom.lt, kurioje viešina savo kūrybą.

Darbas spaudoje 
2001 m. D. Razauskas radijo stotyje „Laisvoji banga“ rengė ir vedė savaitines laidas vaikams „Paukštukės Pokštai“, Lietuvos televizijoje vedė laidą jaunimui „Plius ir Minus“.

2003-2004 metais D.Razauskas grojo elektrine gitara pankroko grupėje „Sportas“. 

2008 m. nekomercinėje radijo stotyje „Start FM“ D. Razauskas rengė ir vedė savaitinių laidų ciklą „Kitas laikas“; laidų metu pristatydavo nekomercinę () įvairių pasaulio šalių muziką.

2007 m. D. Razauskas, kartu su Andriumi Kulikausku parašė taip ir nepaviešintą roko operą Vilniaus miestui „Herkulis“.

2004–2008 m. D. Razauskas dirbo įvairiuose spaudos leidiniuose – vertė užsienio spaudos medžiagas iš anglų, rusų, vokiečių kalbų, taip pat rengė medžiagas užsienio politikos, kultūros temomis, darė ir rengė interviu su Lietuvoje besilankančiais atlikėjais ir rašytojais iš užsienio (H. Wassmo, J.Ševčiuku, B. Grebenščikovu, „Tiger Lillies“, „Simple Minds“ ir kt.)

Nuo 2011 metų kiekvieną mėnesį rašė naujausių kokybiškos užsienio ir Lietuvos muzikos albumų recenzijas „Vilniaus dienos“ priedui „370“. 

Nuo 2014 metų pradžios iki 2018 metų vasaros kiekvieną savaitę rašė muzikos apžvalgas dienraščiui „Bernardinai.lt“.

Nuo 2016 metų D.Razauskas ruošia ir veda LRT radijo laidą „Pakartot“, skirtą Lietuvos muzikos vyksmui.

Projektai su R.Audiejaičiu, E.Sirvydyte, S.Petreikiu 
Vienas ir su įvairiais muzikantais Domantas Razauskas aktyviai koncertuoja jau 15 metų. D.Razauskas savo kūryboje jungia roko muzikos, bliuzo, džiazo, reggae, eksperimentinės muzikos ir kitus muzikinius žanrus. 

Nuo 2002 m. grojo su aklu fleitininku ir vokalistu Remigijumi Audiejaičiu. Iki 2007 m. duetas surengė apie šimtą koncertų visoje Lietuvoje. Nuo 2005 m. prie dueto buvo prisijungusi smuikininkė ir vokalistė Eglė Sirvydytė. 2007 m. R. Audiejaičiui tragiškai žuvus gaisre, grupė iširo, taip ir nespėjusi įrašyti savo pirmojo albumo. 2013 metais pasirodė "Regėta Lietuva" - gyvas Domanto ir Remigijaus koncertų rinkinys, kartu su knyga, skirta R.Audiejaičio atminimui.

Nuo 2007 m. prie Domanto prisijungė multiinstrumentalistas Saulius Petreikis. Nuo 2008 m. pradžios – akordeonistas ir klavišininkas Audrius Pazniokas.

Per 3 metus su šiais muzikantais D.Razauskas surengė apie 50 koncertų visoje Lietuvoje, taip pat koncertavo Vokietijoje (Berlyne), Didžiojoje Britanijoje (Londone), 2008 metų žiemą trio koncertavo Norvegijoje (Osle). 2011 metų pavasarį įvyko Domanto Razausko turas Airijoje (Dublin, Corke, Monaghan, Castlebar). 2011 metų gegužę Domantas su grupe koncertavo Sankt Peterburgo „Dvartsovskaya“ aikštėje, miesto gimtadienio šventėje, kartu su Andrejum Makarevičium („Mašyna Vremeni“) ir legendiniu trimito virtuozu Arturo Sandovaliu. 

Lietuvoje D.Razauskas, S.Petreikis ir A.Pazniokas koncertavo visuose didžiausiuose Lietuvos miestuose (Vilnius, Kaunas, Klaipėda, Šiauliai, Panevėžys), keliose dešimtyse mažesnių miestelių (Joniškis, Anykščiai, Alytus, Utena, Kybartai, Gargždai ir kt). Rengė koncertus-susitikimus mokyklose.

Razauskas, Stankevičius, Bialobžeskis 
2007 metais D.Razauskas dalyvavo įrašant ir išleidžiant Lietuvos partizanų dainų kompaktinę plokštelę „Už Laisvę, Tėvynę ir Tave“ (idėjos autorius Marius Jančius). Plokštelėje groja ir dainuoja 2 partizanų dainas. D.Razauskas grojo ir dainavo 3 plokštelės pristatymo koncertuose. 

2009 m. kartu su poetu Rimvydu Stankevičiumi ir aktoriumi Andriumi Bialobžeskiu įrašė ir išleido kompaktinę plokštelę „Valhala“. Šiam, „poetinėmis apeigomis“ pavadintam kūriniui, D. Razauskas parašė ir įrašė muziką. Nuo 2009 m. rudens su programa „Valhala“ D. Razauskas, R. Stankevičius ir A. Bialobžeskis įvairiuose Lietuvos miestuose surengė 5 gyvus muzikos ir poezijos vakarus.

Nuo 2009 m. vasaros D. Razauskas važinėja po Lietuvą kaip poezijos skaitovas, kartu su aktoriais Rimantu Bagdzevičiumi ir A. Bialobžeskiu.

Nuo 2007 m. Domantas yra Vilniaus miesto, taip pat Respublikinio moksleivių dainuojamosios poezijos konkurso komisijos narys.

Domantas Razauskas yra parašęs apie 200 dainų, 50 eilėraščių. Visų dainų tekstai - autoriniai (išskyrus "Budėjimas" - tekstas Vytauto Stankaus).

Albumai, koncertai, visuomeninė veikla 
 

2003 metais D.Razauskas įrašė savo pirmąjį dainų albumą „9 Aitvarai“. Albumas įrašytas „Skylės“ įrašų studijoje, padedant Rokui Radzevičiui. 

2010 metais D.Razauskas, kartu su S.Petreikiu ir A.Paznioku įrašė antrąjį savo dainų albumą „Lietaus Kambarys“, kuris viešumoje pasirodė 2011 metų sausio 20 dieną. Albumas dienos šviesą išvydo kartu su pirma D.Razausko eilių knyga „Takas į Tylą“. Abu šiuos kūrinius išleido leidykla „Baltos Lankos“. 

2011 metais, pasikeitus grupės sudėčiai, kartu pradeda groti bosininkas Paulius Rukas ir smuikininkas Simas Butavičius. Vėliau prisijungia trombonininkas Pranas Dapšauskas, būgnininkas Marius Leiburas, akordeonistas Nerijus Bakula.

2012 metais pasirodo trečiasis D.Razausko studijinis albumas „Rodyklės“. Perleistas 2018 metais. 

2012-2013 metais D.Razauskas vienas ir su grupe surengia keliasdešimt koncertų Lietuvoje, taip pat Danijoje, Vokietijoje, Belgijoje, Liuksemburge.

2012 metų vasarą su D.Razauskas su grupe pirmą kartą Lietuvos istorijoje surengė 7 dienų nemokamą autorinių dainų koncertinį turą po Lietuvos kaimus ir mažus miestelius, kuriuose paprastai nevyksta koncertai. Per 7 kelionės dienas buvo surengti 24 koncertai.

2013 metų pradžioje leidykla „Dominicus Lituanus“ išleido Domanto išverstą ir sudarytą rinkinį „Dzeno istorijos“, pristatytą 2013 metų Vilniaus knygų mugėje. Rinkiniui vertėjas ir sudarytojas taip pat parašė įvadą, plačiai pristatantį viešąją nuomonę apie budizmą ir demaskuojantį populiarius mitus. 

2014 metų gegužės mėnesį atlikėjas antrą kartą koncertavo Vasario 16-osios gimnazijoje Vokietijoje, festivaliui „Poezijos pavasaris“ padedant, surengė koncertą Paryžiuje. 

2014 metais D.Razauskas atnaujino koncertinę veiklą kartu su ilgamečiu scenos partneriu multiinstrumentalistu Sauliumi Petreikiu. Pora atidarė „Dainų šventę 2014“, kartu su kitais pripažintais atlikėjais koncertuodami Vilniaus Katedros aikštėje. Pora taip pat pradėjo naujo albumo įrašus. 

Nuo 2014 metų Domantas Razauskas veda tarptautinį džiazo festivalį „Vilnius Jazz“. 

Nuo 2015 metų gegužės mėnesį D.Razauskas vietos bendruomenių kvietimu pristatė savo kūrybą Jungtinėse Amerikos Valstijose (Čikagoje ir Los Andžele), vėliau vyko autoriniai koncertai Šveicarijoje ir Austrijoje.

2015 metų spalio mėnesį Domantas Razauskas, Saulius Petreikis ir Kostas Smoriginas Šv. Kotrynos bažnyčioje pristatė bendrą programą „Solo. Ir drauge...“. Kartu šis trio surengė 4 koncertus Vilniuje, Kaune ir Panevėžyje. 

2016 metais Domantas Razauskas ir Saulius Petreikis įrašė ketvirtąjį autorinį albumą „Tarp juodų ir baltų debesų“.
  

Nuo 2016 metų Domantas Razauskas bendradarbiauja su Atlikėjų asociacija AGATA, rengdamas didžiausią Baltijos šalyse muzikos mugę „Muzikos salė“ Tarptautinės Vilniaus knygų mugės metu. 

2017 metais D.Razauskas subūrė roko grupę VOS VOS (kartu su Mariumi Leiburu, Pauliumi Ruku ir Jonu Krivicku). 2018 metais pasirodė penktasis autorinis albumas „Vos Vos“. 

2018 metais Domantas Razauskas visuotiniame narių susirinkime išrinktas į Atlikėjų asociacijos AGATA Tarybą. Vėliau slaptu balsavimu išrinktas AGATA Tarybos pirmininku ketverių metų kadencijai. Šiose visuomeninėse pareigose D.Razauskas pakeitė ilgametį asociacijos Tarybos pirmininką aktorių Rimantą Bagdzevičių.

Diskografija 

 9 Aitvarai (2003 m.)
 Valhala (2009 m. CD, Rimvydo Stankevičiaus poezija, skaito Andrius Bialobžeskis, muzika Domanto Razausko, leidėjas – VšĮ „Vieno aktoriaus teatras“)
 Lietaus kambarys (2010 m. CD, kartu su knyga Takas į tylą)
 Rodyklės (2012 m.)
Regėta Lietuva (gyvai su A+A Remigijumi Audiejaičiu) (2013 m.)
 Tarp juodų ir baltų debesų (2016 m.)
Vos Vos (2018 m.)

Bibliografija 

 Takas į tylą (2010 m. eilėraščiai, kartu su CD Lietaus kambarys)
 Dzeno istorijos (2013 m. sudarytojas, vertėjas ir įvado autorius)

Nuorodos 
 Asmeninė Domanto Razausko svetainė
Domanto Razausko diskografija Lietuvos muzikos duomenų bazėje Pakartot.lt
Domanto Razausko laidos LRT radijuje 
Domantas Razauskas ir Grupė "Facebook" platformoje.

Lietuvos dainininkai
Lietuvos poetai
Lietuvos dainų autoriai
Dainuojamosios poezijos atlikėjai
Lietuvos skaitovai